Deutsch Ignác (1803-1873) kezdetben apja szatócsüzletébe társult. Még húszéves sem volt, amikor 1822-ben szülővárosában létrehozta terménykereskedő cégét. Emellett különböző arisztokrata családoknál (pl. a gróf Zelenski családnál) volt kereskedő, hitelt nyújtó, úgynevezett „házi zsidó”. Az 1830-as évek végén már tekintélyes helyi kereskedőként kapta meg a trieszti "Assicurazioni Generali" biztosító társaság aradi képviseletét, és vált ezzel a biztosító üzletág hazai bevezetőjévé. 1844-ben az Aradi Első Takarékpénztár váltóbírálója lett. 1848–49-ben nemzetőrként vett részt a szabadságharcban. Deutsch Ignác felesége, Abelsberg Teréz (1802–1863), ugyancsak vagyonos terménykereskedő családban született. Deutsch Ignác és Abelsberg Teréz elsőszülött fia, Deutsch József (1824-1903), a második Deutsch Bernát (1826-1893) volt. Két leányuk, Deutsch Róza (1829–1915), Koppély Adolf felesége, és Deutsch Ernestine, Brüll Sámuel (1825–1874) házastársa. A két fiú már fiatalon bekapcsolódott a család vállalkozásaiba.